google/wiki40b huggingface dataset:
Βίκτορ Νογκίν

Βιογραφία

Ο Βίκτορ Νογκίν γεννήθηκε στην Μόσχα και ήταν ο αυτοδίδακτος γιος ενός μικρέμπορα και υφαντή κατ’ επάγγελμα. Το 1898 εντάχθηκε στο Ρωσικό Σοσιαλ-Δημοκρατικό Εργατικό Κόμμα (ΡΣΔΕΚ). Συνελήφθη και εξορίστηκε αρκετές φορές, κάνοντας χρόνια στις περισσότερες μεγάλες φυλακές της Ρωσίας.
Ο Νογκίν θεωρείτο “διαλλακτικός” Μπολσεβίκος. Το 1910, μετά την διάσπαση Μπολσεβίκων και Μενσεβίκων, έπεισε την ηγεσία να προσπαθήσει να επανενώσει το κόμμα, παρά την ισχυρή αντίθεση του Λένιν. Τελικά, απέτυχε.
Μέχρι το 1917 ο Νογκίν ήταν ένας από τους ηγέτες του τμήματος της Μόσχας των Μπολσεβίκων. Ήταν μέλος της Προσωρινής Επιτροπής στην πάλη κατά του αποτυχημένου πραξικοπήματος του Στρατηγού Λαβρ Κορνίλοφ στην Πετρούπολη. Σαν Πρόεδρος Στρατιωτικής-Επαναστατικής Επιτροπής της Μόσχας, ο Νογκίν προσπάθησε να ηγηθεί μιας ειρηνικής και αναίμακτης μεταβίβασης της εξουσίας στους Μπολσεβίκους, ελπίζοντας να αποφύγει περισσότερη αιματοχυσία στην Μόσχα. Ενώπιον της συνεδρίασης της Κεντρικής Επιτροπής του ΡΣΔΕΚ την 1η Νοεμβρίου 1917 συντάχθηκε με τους Κάμενεφ, Ζινόβιεφ, Ρίκοφ και Μιλιούτιν στην υπεράσπιση της δημιουργίας μιας κυβέρνησης συνασπισμού με την συμμετοχή όλων των σοσιαλιστικών κομμάτων, υποστηρίζοντας ότι κυβέρνηση μόνο από Μπολσεβίκους δεν θα μπορούσε παρά να διατηρηθεί με τρομοκρατία. Έφυγε από την κυβέρνηση στις 4 Νοεμβρίου 1917.
Αφού παραδέχθηκε επίσημα τα λάθη του στις 29 Νοεμβρίου 1917, ο Νογκίν διορίστηκε σε κρατική θέση, απ’ όπου βοήθησε να αναστηλωθεί η εθνική κλωστοϋφαντουργία, η οποία είχε καταστραφεί στην επανάσταση. Έχαιρε μεγάλου κύρους στους κύκλους του εξωτερικού εμπορίου και της βιομηχανίας. Συνόδευσε τον Λεονίντ Κράσιν στο Λονδίνο στις διαπραγματεύσεις για την Συμφωνία Αγγλο-Σοβιετικού Εμπορίου. Το 1923 ο Νογκίν ταξίδεψε στις ΗΠΑ για να συμφωνήσει μια σημαντική αγορά βαμβακιού. Ενώ ήταν εκεί, βοήθησε την κυβέρνηση Κούλιτζ να επικοινωνήσει με την Μόσχα χρησιμοποιώντας τον κώδικα της Ρωσικής κυβέρνησης, σε μια προσπάθεια να δημιουργήσει φιλικές σχέσεις μεταξύ των δύο χωρών.
Ο Βίκτορ Νογκίν είναι θαμμένος στο τείχος του Κρεμλίνου στην Ερυθρά Πλατειά στη Μόσχα.

Κληρονομιά

Η πόλη του Μπογκορόντσκ μετονομάστηκε σε Νογκίνσκ προς τιμήν του το 1930. Το 1934 τα Ταχυδρομεία της ΕΣΣΔ δημιούργησαν γραμματόσημο των 15 καπικίων τιμώντας τον Βίκτορ Νογκίν. Ένας Σταθμός του μετρό της Μόσχας είναι ο Κιτί-Γκορόντ, που αρχικά λεγόταν Πλοτσάντ Νογκίνα, από μια πλατεία στο κέντρο της Μόσχας που κάποτε έφερε το όνομα του Βίκτορ Νογκίν (σήμερα Πλατεία Σλαβγιάνσκαγια). Δρόμοι που πήραν το όνομα του Νογκίν ακόμη υπάρχουν σε Αγία Πετρούπολη, Νίζνι Νοβγκοροντ, Βόλγκογκραντ, Νοβοσιμπίρσκ, Παβλόφσκι Ποσάντ, Σαμάρα και Σέπρουκοφ.
Βίλχελμ Μέγερ-Λύμπκε

Βιογραφία και έργο

Υπήρξε μαθητής του πατέρα των Ρομανικών Σπουδών στην Ευρώπη, Φρίντριχ Ντιτς, τις θεωρίες του οποίου εξέλιξε σε πολλά σημεία. Κύρια θέση του υπήρξε η αμφισβήτηση των μελετών γύρω από την επιρροή των μη ρομανικών γλωσσικών υποστρωμάτων στις ρομανικές γλώσσες δεδομένης της ελλειπούς γνώσης των παραπάνω γλωσσικών συστημάτων. Είναι συγγραφέας της Grammatik der romanischen Sprachen («Γραμματική των ρομανικών γλωσσών», 4 τ., 1890-1902), του, ακόμη χρήσιμου για την ετυμολογία, Romanisches etymologisches Wörterbuch («Ετυμολογικό λεξικό των ρομανικών γλωσσών», 1911). Στη δεκαετία του 1920 πρωταγωνίστησε τη διαμάχη με τον Ραμόν Μενέντεθ Πιδάλ αναφορικά με την ανεξαρτησία της καταλανικής γλώσσας σε σχέση με την οξιτανική και, εν τέλει, την κατηγοριοποίησή της στις ιβηρορομανικές ή τις γαλατορομανικές γλώσσες (όπου εντασσόταν τότε η οξιτανική). Την ίδια εποχή δίδαξε στο Ινστιτούτου Καταλανικών Μελετών και συνεργάστηκε με τους λεξικογράφους Αντόνι Αλκοβέ και Φρανσέσκ Μολ. Επίσης εξέδωσε πολλές μελέτες λογοτεχνίας και την κριτική έκδοση της Grammatica linguae graecae vulgaris του Σίμωνα Πόρκιου με εισαγωγή του Γιάννη Ψυχάρη.
Green Cola

Το Green Cola είναι ανθρακούχο μη αλκοολούχο ποτό που αναπτύχθηκε από την Green Cola Company. Κυκλοφόρησε το 2012. Η σόδα είναι πλέον ευρέως διαθέσιμη στην Ελλάδα (απ'όπου προήλθε), τη Γερμανία, την Ισπανία, την Κύπρο, τις χώρες της Βαλτικής, τη Ρουμανία, τη Μέση Ανατολή, τη Σλοβενία και σε άλλες χώρες.

Περιγραφή

Η Green Cola αναπτύχθηκε για πρώτη φορά από την Green Cola Company το 2011, κατά τη διάρκεια της κρίσης του ελληνικού χρέους. Η Green Cola, μια σόδα γλυκαμένη με στέβια, έγινε η ναυαρχίδα των προϊόντων της Green Cola Company. Το ποτό έγινε ευρέως διαθέσιμο στην ηπειρωτική Ελλάδα και στα ελληνικά νησιά. Η δημοτικότητα της αυξήθηκε και άρχισε να παράγεται στην Γερμανία το 2015 και στην Ισπανία το 2017. Το 2018, Green Cola προσφέρεται προς πώληση σε μια σειρά από διεθνείς αγορές.
Καθολική γραμματική

Ο όρος Καθολική Γραμματική (ΚΓ) αναφέρεται σε μία θεωρία της γλωσσολογίας, αποδιδόμενη συνήθως στον Νόαμ Τσόμσκι, σύμφωνα με την οποία η ικανότητα του ανθρώπου να μαθαίνει μία γραμματική είναι έμφυτη μέσα στον εγκέφαλο. Η θεωρία προτείνει πως η γλωσσική ικανότητα εμφανίζεται από μόνη της ακόμη κι αν δεν έχει γίνει ποτέ αντικείμενο διδαχής, και πως υπάρχουν ιδιότητες τις οποίες μοιράζονται όλες οι ανθρώπινες φυσικές γλώσσες. Είναι, επομένως, ζήτημα επιστημονικών παρατηρήσεων και πειραματισμών προκειμένου να εντοπιστούν ακριβώς ποιες ικανότητες είναι έμφυτες και ποιες ιδιότητες μοιράζονται όλες οι γλώσσες. Η "καθολική γραμματική" είναι ένα ιδεατό σύστημα. Όσο για τη βιολογικά καθορισμένη καθολική "γλωσσική ικανότητα" ή "γλωσσική δημιουργικότητα" πραγματώνεται, σε ποικίλες μορφές, υπό την επίδραση του περιβάλλοντος.
Αεροδρόμιο του Ποντισέρι

Ιστορία

Το αεροδρόμιο κατασκευάστηκε το 1989. Ανάμεσα στο ίδιο έτος και το 1991, η περιφερειακή αεροπορική εταιρεία Vayudoot πετούσε προς Τσενάι, Νεβιέλι και Μπανγκαλόρ, ωστόσο οι πτήσεις ήταν αποτυχημένες και τελείωσαν. Το αεροδρόμιο έπεσε σε αχρηστία για τις επόμενες δύο δεκαετίες.
Τον Ιούνιο του 2007, υπεγράφη μνημόνιο κατανόησης μεταξύ της τοπικής κυβέρνησης και της Αρχής Αεροδρομίων της Ινδίας για την επέκταση του αεροδρομίου. Στη πρώτη φάση, 19.92 εκτάρια γης αποκτήθηκαν για 18.95 κρορ ρουπίες, με σκοπό την επέκταση του αεροδρομίου. Ο νέος τερματικός σταθμός κατασκευάστηκε και ο αεροδιάδρομος επεκτάθηκε κατά 260 μέτρα, επιτρέποντας την προσγείωση αεροσκαφών ATR. Αυτή η φάση ολοκληρώθηκε στα τέλη του 2012. Η δεύτερη φάση επέκτασης περιλαμβάνει την απόκτηση επιπλέον 200 εκταρίων γης για την επέκταση του αεροδιαδρόμου κατά 1.100 μέτρα, επιτρέποντας την προσγείωση μεγαλύτερων αεροσκαφών τζετ.
Στις 17 Ιανουαρίου 2013, η SpiceJet ξεκίνησε τις πρώτες πτήσεις από το εκσυγχρονισμένο αεροδρόμιο προς τη Μπανγκαλόρ. Ωστόσο, μόνο ένα έτος αργότερα, η υπηρεσία ακυρώθηκε λόγω χαμηλού αριθμού επιβατών.
Στις 14 Απριλίου 2015, η Alliance Air έφερε και πάλι το αεροδρόμιο σε λειτουργία με πτήσεις από τη Μπανγκαλόρ, χρηματοδοτούμενο από τη κυβέρνηση του Ποντισέρι. Οι πτήσεις ακυρώθηκαν έξι μήνες αργότερα λόγω "προβλημάτων πληρωμής", και είναι άγνωστο πότε θα συνεχίσει το δρομολόγιο.

Υποδομή

Το αεροδρόμιο του Ποντισέρι έχει ασφάλτινο αεροδιάδρομο, ο οποίος είναι 1.500 μέτρα μακρύς και 30 μέτρα πλατύς. Ο νέος τερματικός σταθμός μπορεί να εξυπηρετήσει 300 επιβάτες σε ώρες αιχμής. Προς το παρόν, αποκτάται γη για την επέκταση του αεροδιαδρόμου ώστε να μπορεί να στεγάζει μεγαλύτερα αεροσκάφη, προκειμένου να αυξήσει τις πτητικές υπηρεσίες και να ανοίξει το αεροδρόμιο για διεθνείς πτήσεις.
The Game of Love

Τελετή αποκάλυψης

Η αποχώρηση γίνεται στην ολοκλήρωση των "Τελετών αποκάλυψης". Οι παίκτες καλούνται να ψηφίσουν ποιοι θεωρούν ότι είναι ζευγάρι. Ακολουθεί μυστική ψηφοφορία. Ο παρουσιαστής ανακοινώνει τα αποτελέσματα και ρωτάει το ζευγάρι αν έχουν έρθει στο παιχνίδι ως ζευγάρι. Αν ναι, τότε κάποιος από τους δυο θα φύγει ενώ ο άλλος συνεχίζει για να διεκδικήσει μια θέση στον τελικό αν και η ταυτότητα του έχει αποκαλυφθεί. Τα ατομικά τους ταμεία μηδενίζονται και το ποσό μοιράζεται στους παίκτες που έχουν μαντέψει σωστά. Αν όχι, τότε επιστρέφουν στις θέσεις τους και δεν υπάρχει αποχώρηση. Η πρώτη τελετή πραγματοποιήθηκε στο 3ο επεισόδιο.
Η παραγωγή μπορεί, όμως, να ζητήσει από τους παίκτες να μαντέψουν ποιοι είναι singles. Σε αυτή την περίπτωση, ακολουθείται η διαδικασία που έχει περιγραφεί παραπάνω για τα ζευγάρια μέχρι το σημείο που ζητάει να σηκωθούν τα δύο άτομα που έχουν ψηφιστεί κατά πλειοψηφία. Αν είναι και οι δύο singles τότε το επιβεβαιώνουν και ακολουθεί νέα ανοιχτή ψηφοφορία στην οποία οι υπόλοιποι παίκτες ψηφίζουν ποιος από τους δύο θα φύγει από το παιχνίδι ενώ ο άλλος συνεχίζει για να διεκδικήσει μια θέση στον τελικό. Τα ατομικά ταμεία των δυο μηδενίζονται και το ποσό μοιράζεται στους παίκτες που έχουν μαντέψει σωστά. Αν ένας από τους δύο δεν είναι single ή και οι δύο, τότε επιστρέφουν στη θέση τους, χωρίς να δοθούν φυσικά στοιχεία για την ταυτότητα τους. Και σε αυτήν την περίπτωση δεν υπάρχει αποχώρηση.

Προβολή

Η σειρά αναμένοταν αρχικά να προβληθεί από το Μακεδονία TV, αλλά τελικά έκανε πρεμιέρα στον αδελφικό σταθμό ANT1. Αρχικά, η σειρά προβαλλόταν κάθε Δευτέρα, Τρίτη και Τετάρτη στις 9μμ. Από τις 11 Ιουνίου 2018, ημέρα Δευτέρα, η σειρά άρχισε να προβάλλεται στις 11μμ. Στην Κύπρο, μόνο τα 5 πρώτα επεισόδια προβλήθηκαν από τις 9 Μαΐου στις 10.15μμ, Τετάρτη με Παρασκευή. Στις 18 Μαΐου, αντ' αυτού προβλήθηκε επεισόδιο του Celebrity Game Night σε επανάληψη.

Επικρίσεις

Η σειρά απέσπασε πολύ κακές κριτικές, ενώ πολλοί έκαναν λόγο για πορνογραφικές σκηνές της σειράς που παραπέμπουν φαινομενικά σε παραγωγές του Δημήτρη Σειρηνάκη. Κατά συνέπεια, ο ANT1 Κύπρου διέκοψε την προβολή της σειράς, έπειτα από σχετική ανακοίνωση στις 18 Μαΐου, ενώ 4 ημέρες αργότερα, ο ελληνικός σταθμός κλήθηκε σε ακρόαση από το ΕΣΡ. Για παράβαση καθήκοντος κατηγορήθηκαν τα μέλη του ΕΣΡ με δικογραφία, καθώς δεν υπήρξε μετέπειτα παρέμβαση. Οι Αντώνης Κανάκης και Φαίη Σκορδά σε εκπομπές του ANT1 Ράδιο Αρβύλα και Το Πρωϊνό, μίλησαν επικριτικά για την σειρά. Ο κωμικός ηθοποιός Παύλος Χαϊκάλης μίλησε επίσης επικριτικά για την σειρά, καθώς και το όλο είδος ριάλιτι σειρών, το οποίο όπως υποστήριξε, αποθαρρύνει την δημιουργία σειρών μυθοπλασίας για την ελληνική τηλεόραση. Ο σχεδιαστής Νίκος Αποστολόπουλος στην εκπομπή του Epsilon TV Φτιάξε καφέ να στα πω αποκάλεσε την σειρά "παιχνίδι για ματάκηδες," ενώ χαρακτήρισε την συμμετοχή του Χάρη Χριστόπουλου ως χρηματική. O Χριστόπουλος σε συνέντευξη στην εκπομπή του ΣΚΑΪ DOT, υποστήριξε ότι η εκπομπή είναι λιγότερο προσβλητική προς τους παίκτες, σε αντίθεση με τα περισσότερα ριάλιτι προγράμματα.
Δήμος Σερβίων

Επανασύσταση δήμου (2019)

Η διάσπαση του δήμου Σερβίων - Βελβεντού αποτελούσε πάγιο αίτημα των κατοίκων του δήμου από την εποχή που εφαρμόστηκε το Πρόγραμμα Καλλικράτης. Έτσι, με τροπολογία που παρουσιάστηκε στις 25 Φεβρουαρίου 2019 από το Υπουργείο Εσωτερικών, αποφασίστηκε η διάσπαση του Δήμου, από τον Σεπτέμβριο του 2019 και με την ανάληψη των νέων δημοτικών αρχών που προέκυψαν από τις δημοτικές και περιφερειακές εκλογές 2019, σε:
Δήμο Σερβίων  (επανασυστήνεται ο πρώην καποδιστριακός δήμος, με το σχέδιο Κλεισθένης).
Πρώτος δήμαρχος του επανασυσταθέντος δήμου Σερβίων εξελέγη το 2019 ο Χρήστος Ελευθερίου.
Μαυριτανικές προεδρικές εκλογές 2014

Στη Μαυριτανία διεξήχθησαν προεδρικές εκλογές στις 21 Ιουνίου 2014. Πρόεδρος εκλέχθηκε ξανά για πενταετή θητεία από τον πρώτο γύρο με ποσοστό 82% των ψήφων (συμμετοχή 56,4%) ο Μοχάμεντ Ουλντ Αμπντέλ Αζίζ από την Ένωση για τη Δημοκρατία.

Πλαίσιο

Ο πρόεδρος και φίλα προσκείμενος στη Δύση Μοχάμεντ Ουλντ Αμπντέλ Αζίζ αναμετρήθηκε στον πρώτο γύρο με τον Μπιράμ Νταχ Αμπέιντ, υποστηρικτή της κατάργησης της δουλείας, και άλλους 3 υποψηφίους, ανάμεσα στους οποίους και μία γυναίκα. Ο Αμπέιντ ήρθε 2ος με ποσοστό 8,6%. Δεν χρειάστηκε να διεξαχθεί και δεύτερος γύρος,ο οποίος θα γινόταν στις 5 Ιουλίου σε περίπτωση που δεν θα είχε κανείς από τους υποψηφίους ποσοστό άνω του 50% στον πρώτο γύρο. Οι εγγεγραμμένοι ήταν συνολικά 1.328.168.
Τα πιο πολλά κόμματα από την αντιπολίτευση δεν έλαβαν μέρος στις εκλογές. 
Το Εθνικό Φόρουμ για τη Δημοκρατία και την Ενότητα-συνασπισμός 11 κομμάτων της αντιπολίτευσης, συμπεριλαβανομένου και ενός μετριοπαθούς ισλαμιστικού κινήματος, έκαναν διαδηλώσεις για να καταγγείλουν τις δικτατορικές εξουσίες του προέδρου Αμπντέλ Αζίζ, του οποίου τη νίκη στις προεδρικές εκλογές του 2009 επίσης δεν αναγνώρισαν. Ωστόσο, οι παρατηρητές από την Αφρικανική Ένωση δήλωσαν ικανοποιημένοι από τις εκλογές και ανέφεραν ότι η διαδικασία εξελίχθηκε ειρηνικά.
Η μοναδική γυναίκα που ήταν υποψήφια στις εκλογές ήταν η ανεξάρτητη Λαϊλά Μαριάμ Μιντ Μουλαγιέ Ιντρίς.
Σύνταγμα της Κυπριακής Δημοκρατίας

Το Σύνταγμα της Κυπριακής Δημοκρατίας είναι ένα έγγραφο, που επικυρώθηκε στις 16 Αυγούστου 1960 και αποτελεί τον Υπέρτατο Νόμο της Δημοκρατία της Κύπρου. Η σύνταξή του έγινε αφού η χώρα κέρδισε την ανεξαρτησία της το 1959. Αποτελείται από 199 Άρθρα και 3 Παραρτήματα και έχει τροποποιηθεί 10 φορές).
Στο σύνταγμα που προστατεύονται όλες οι εθνότητες του κράτους, ορίζεται ότι ο Πρόεδρος της Δημοκρατίας πρέπει να είναι Έλληνας και ο Αντιπρόεδρος Τούρκος. Το 1963, το σύνταγμα ακυρώθηκε μερικώς, καθώς οι Τουρκοκύπριοι αποσύρθηκαν από την κυβέρνηση, εξαιτίας των μεταρρυθμίσεων που πρότεινε για το Σύνταγμα ο Πρόεδρος Αρχιεπίσκοπος Μακάριος.
Ιωάννης Καρυοφύλλης (αθλητής)

Βιογραφικά στοιχεία

Ο Ιωάννης Καρυοφύλλης γεννήθηκε στην Αθήνα το 1908 και φοίτησε στο Ε΄ Γυμνάσιο. Ξεκίνησε να ασχολείται με τον αθλητισμό το 1923 ακολουθώντας το παράδειγμα του μεγαλύτερου αδερφού του Αντώνη, ο οποίος είχε αναδειχθεί πανελληνιονίκης στο άλμα εις ύψος το 1924. Σε αντίθεση με τον Αντώνη, που ήταν αθλητής στον Παναθηναϊκό Α.Ο., ο Ιωάννης εντάχθηκε στο δυναμικό του Πανελληνίου Γ.Σ. με παρότρυνση του τότε γυμναστή του συλλόγου Ο. Ματζαβίνου. Υπό την καθοδήγησή του εξελίχθηκε σύντομα σε αξιόλογο άλτη.

Ο τραγικός θάνατος

Τη νύκτα της 12ης προς 13η Ιουλίου 1929 κοντά στην Αγία Παρασκευή η μοτοσυκλέτα που οδηγούσε ο Ιωάννης Καρυοφύλλης με συνεπιβάτη τον συναθλητή του στον Πανελλήνιο Γ. Αθανασιάδη χτυπήθηκε από αυτοκίνητο κάποιου αδέξιου οδηγού, ο οποίος έσπευσε να εξαφανιστεί αφήνοντας αβοήθητους τους δύο άτυχους αθλητές. Ο Καρυοφύλλης τραυματίστηκε σοβαρά στο κρανίο και στο στέρνο και την επόμενη ημέρα απεβίωσε. Ο Αθανασιάδης εκτινάχτηκε πάνω από το αυτοκινητο και χτύπησε σοβαρά στο κεφάλι αλλά αφού νοσηλεύτηκε κατάφερε να επβιώσει.
Ο θάνατός του συγκλόνισε την αθηναϊκή κοινωνία και τον αθλητικό κόσμο και η κηδεία του από το ναό Αγ. Κωνσταντίνου Ομονοίας ήταν πάνδημη. Εις ένδειξη πένθους, ο σύλλογός του Πανελλήνιος, ο Εθνικός Γ.Σ. και ο Παναθηναϊκός, στον οποίο ανήκε ο αδερφός του, διέκοψαν τις προπονήσεις επί τριήμερο, ενώ ο Πανιώνιος ο οποίος είχε συγκαλέσει γενική συνέλευση, διέκοψε τις εργασίες και τήρησε δύο λεπτών σιγή εις μνήμην του πρόωρα χαμένου αθλητή.
Ντέιβ Μαστέιν

Τα πρώτα χρόνια και Metallica

Ο Ντέιβ Μαστέιν γεννήθηκε στη Λα Μέσα της Καλιφόρνια στις 13 Σεπτεμβρίου 1961 και μεγάλωσε σαν μάρτυρας του Ιεχωβά. Σε ηλικία 16 ετών, ο Μαστέιν διέμενε μόνος του, κερδίζοντας τα έξοδα του κάνοντας διακίνηση ναρκωτικών. Ήταν αυτοδίδακτος κιθαρίστας όντας ιδιαίτερα επηρεασμένος από τον Κατ Στίβενς. Μετά από ένα διάστημα, άλμπουμ των AC/DC, Motörhead, Judas Priest και γενικότερα του New Wave of British Heavy Metal έπεσαν στα χέρια του, οδηγώντας τον στο να γίνει οπαδός της μουσικής τους.
Το πρώτο συγκρότημα του Μαστέιν ήταν οι Panic, τους οποίους εγκατέλειψε για να σχηματίσει τους Metallica μαζί με τον Λαρς Ούλριχ, ο οποίος είχε βάλει αγγελία για κιθαρίστα. Μαζί με τον κιθαρίστα και τραγουδιστή Τζέιμς Χέτφιλντ και τον μπασίστα Ρον ΜακΓκόβνεϊ αποτέλεσαν την πρώτη σύνθεση του συγκροτήματος. Για αρκετούς μήνες εμφανίζονταν σε κλαμπ του Λος Άντζελες, ενώ ηχογράφησαν το ντέμο "No Life 'til Leather". Εκείνο το διάστημα ο ΜακΓκόβνεϊ απολύθηκε και τη θέση του πήρε ο Κλιφ Μπάρτον με τον όρο ότι το συγκρότημα θα μετακόμιζε στο Σαν Φρανσίσκο. Οι Metallica κέντρισαν το ενδιαφέρον της δισκογραφικής εταιρείας "Megaforce Records", με το συγκρότημα να μετακομίζει στη Νέα Υόρκη λόγω του ότι η εταιρεία έδρευε εκεί. Όταν έφθασαν στη Νέα Υόρκη, απέλυσαν τον Μαστέιν μετά την ηχογράφηση ενός ντέμο για τη "Megaforce", λόγω του γεγονότος ότι ήταν σχεδόν μόνιμα μεθυσμένος και υπό την επήρεια ναρκωτικών ουσιών. Το συγκρότημα τον οδήγησε στο σταθμό των λεωφορείων και μαζί με τον εξοπλισμό του, επέστρεψε στο Λος Άντζελες.

Προσωπική ζωή και πεποιθήσεις

Ο Ντέιβ Μαστέιν παντρεύτηκε την Πάμελα Ανν Κασελμπέρι το 1991, η οποία την επόμενη χρονιά γέννησε τον γιο του Τζάστις και το 1998 την κόρη του Ηλέκτρα. Το 2009 πήραν διαζύγιο μετά από 18 χρόνια γάμου.
Είναι γνώστης πολεμικών τεχνών έχοντας μαύρη ζώνη στο Τάε Κβον Ντο και το Καράτε, ενώ έχει βραβευθεί από την Παγκόσμια Ομοσπονδία Τάε Κβον Ντο ως πρεσβευτής καλής θέλησης.

Ο κιθαρίστας ξεκίνησε να συγκεντρώνεται στη Χριστιανική του πίστη όταν προσπαθούσε να αποτοξινωθεί και από εκεί και έπειτα αρνείται να εμφανίζονται οι Megadeth μαζί με οποιοδήποτε συγκρότημα του Black Metal ή γενικότερα με σατανική εικόνα.
Οι πολιτικές του απόψεις έχουν γίνει γνωστές από συνεχείς δηλώσεις του καλλιτέχνη και την αυστηρή και καυστική του κριτική πάνω στις ενέργειες των πολιτικών προσώπων. Το 1992 ήταν παρουσιαστής του εθνικού συνεδρίου του αμερικάνικου δημοκρατικού κόμματος. Το 2009 δήλωσε ότι οι στίχοι του άλμπουμ "Endgame" έχουν σαν σκοπό να επιμορφώσουν τους οπαδούς τους για την "παγκόσμια διακυβέρνηση". Το 2012 έκανε σε διάφορες περιόδους κριτική στον πρόεδρο των Ηνωμένων Πολιτειών, Μπαράκ Ομπάμα, δείχνοντας να αλλάζει τις πολιτικές απόψεις του προς την πλευρά των Ρεπουμπλικάνων.
Ποδοσφαιρική Ομοσπονδία Ισλαμικής Δημοκρατίας του Ιράν

Ιστορία

Η Ποδοσφαιρική Ομοσπονδία του Ιράν ιδρύθηκε το 1920, ενώ το 1948 προσχώρησε στη Διεθνή Ποδοσφαιρική Ομοσπονδία (FIFA).
Χοάο Ουμπάλντο Ριμπέιρο

Βιογραφία

Ο Ριμπέιρο ήταν το πρώτο από τα τρία παιδιά του ζεύγους Μανουέλ Ριμπέιρο και Μαρί Φελίπα Οσόριο. Σε ηλικία δύο μηνών η οικογένεια του μετεγκαταστάθηκε στην Αρακαζού ιν Σεργίπε. Από νωρίς εμφάνισε ενδιαφέρον για τη λογοτεχνία. Από το 1955 φοίτησε στο Κολέγιο της Μπαχία μαζί με τον Γκλάουμπερ Ρόχα, με τον οποίο έγιναν φίλοι το 1956.
Το 1957 εργάστηκε για πρώτη φορά σαν δημοσιογράφος σε μία τοπική εφημερίδα. Από το 1958 σπούδαζε νομικά στο Ομοσπονδιακό Πανεπιστήμιο της Μπαχία. Την περίοδο αυτή, σε συνεργασία με τον Γκλάουμπερ Ρόχα, εξέδωσαν μια σειρά από περιοδικά. Το 1959 εκδόθηκε το βιβλίο του «Θέση και κατάσταση», το οποίο αποτελούσε μία ανθολογία ιστοριών από την Μπαχία. Το 1960 νυμφεύθηκε την πρώτη του σύζυγο, Μαρία Μπεατρίζ Μορέιρα Κάλδας, η οποία ήταν συμφοιτήτριά του. Χώρισαν εννέα χρόνια αργότερα. Το 1963 έγραψε το πρώτο του μυθιστόρημα με τίτλο «Ο Σεπτέμβριος δεν έχει κανένα νόημα».
Το 1964 εγκατέλειψε τη χώρα του για πολιτικούς λόγους και εγκαταστάθηκε στις Ηνωμένες Πολιτείες της Αμερικής προκειμένου να σπουδάσει οικονομικά. Ωστόσο την επόμενη χρονιά επέστρεψε στη Βραζιλία και δίδαξε πολιτικές επιστήμες στο Πανεπιστήμιο της Μπαχία. Έξι χρόνια αργότερα επέστρεψε στη δημοσιογραφία, έχοντας μείνει πίσω στην ακαδημαϊκή του σταδιοδρομία. Το 1969 παντρεύτηκε την ιστορικό Μόνικα Μαρία Ρότερς, με την οποία απέκτησε δύο κόρες την Αιμιλία (γεν. 1970) και τη Μανουέλα (γεν. 1972).
Η έκδοση του μυθιστορήματος του «Λοχίας Γκετούλιο» το 1971 αποτέλεσε την πρώτη του επιτυχία σαν συγγραφέα. Το 1974,  κυκλοφόρησε το βιβλίο του με τίτλο «Ο Βενσεκαβάλο και οι άλλοι άνθρωποι».  Το 1980, νυμφεύθηκε για τρίτη φορά, με την Βερενίκη Μπατέλλα με την οποία απέκτησε δύο παιδιά, τον Μπέντο (γεν. 1981) και την Φραντσέσκα (γεν. 1983). Το 1981 ταξίδεψε στα πλαίσια μιας υποτροφίας που έλαβε, μαζί με την οικογενειά του στη Λισαβόνα. Εκεί αρθρογραφούσε στο περιοδικό Καρέττα.
Μετά την επιστροφή του στη Βραζιλία εγκαταστάθηκε μόνιμα στο Ρίο ντε Τζανέιρο.
Έζησε στο Βερολίνο την περίοδο 1990 - 1991 συμμετέχοντας σe πρόγραμμα της Γερμανικής Υπηρεσίας Ακαδημαϊκών Ανταλλαγών (DAAD). Εκεί αρθρογραφούσε σε διάφορες εφημερίδες και μία επιλογή των άρθρων αυτών συνοψίσθηκε στο βιβλίο με τίτλο «Ένας Βραζιλιάνος στο Βερολίνο».
Το 1994 έγινε μέλος της Ακαδημίας Γραμμάτων της Βραζιλίας καταλαμβάνοντας την 34η θέση.
Το 2008 του απονεμήθηκε το Βραβείο Καμόες, το οποίο αποτελεί το σημαντικότερο λογοτεχνικό βραβείο της πορτογαλικής γλώσσας. Απεβίωσε στις 18 Ιουλίου 2014 σε ηλικία 73 ετών.
Δημήτριος Κάκκαβος

Βιογραφία

Γεννήθηκε στα Φιλιατρά (γιος συμβολαιογράφου) και ακολούθησε λαμπρή στρατιωτική σταδιοδρομία.
Σπούδασε στη Στρατιωτική Σχολή Ευελπίδων και υπηρέτησε στη Χαρτογραφική Υπηρεσία μαζί με το συμμαθητή του, Παύλο Μελά.

Δράση στη Μακεδονία

Από το 1904 ως το 1907 με το ψευδώνυμο Ζώης, υπηρέτησε στο Προξενείο της Θεσσαλονίκης, ως συνεργάτης του Προξένου Κορομηλά. Με τον τρόπο αυτό οργάνωσε τον Μακεδονικό Αγώνα ενώ πολέμησε και στους άλλους πολέμους. Από το 1920 ως την κατάρρευση του Μικρασιατικού Μετώπου ήταν Φρούραρχος Θεσσαλονίκης. Αποστρατεύτηκε με το βαθμό του Αντιστρατήγου.

Πολιτική σταδιοδρομία

Εξελέγη βουλευτής Θεσσαλονίκης με το Κόμμα Ελευθεροφρόνων το 1926 και με το Λαϊκό Κόμμα το 1935 και υπηρέτησε ως αντιπρόεδρος της Βουλής από το 1927 ως το 1928. Ήταν επίσης από το 1939 ως το 1952 οργανωτής και διευθυντής του Οργανισμού Υδρεύσεως Θεσσαλονίκης (ΟΥΘ).

Θάνατος

Απεβίωσε σε ηλικία 90 ετών στη Θεσσαλονίκη, το 1960 και κηδεύτηκε με δημόσια δαπάνη.
Φυσικός δορυφόρος

Φορά και διάρκεια περιστροφής των δορυφόρων

Οι περισσότεροι δορυφόροι κινούνται γύρω από τους πλανήτες κατά την «ορθή φορά», δηλαδή κατά τη φορά που περιφέρονται και οι πλανήτες γύρω από τον Ήλιο. Στον κανόνα όμως αυτόν υπάρχουν και αρκετές εξαιρέσεις. Από τους δορυφόρους με γνωστά στοιχεία, τέσσερις του Δία, ένας του Κρόνου, τέσσερις του Ουρανού και ένας του Ποσειδώνος, δηλαδή συνολικά οι 10 από τους 35 γνωστούς δορυφόρους, κινούνται κατά την αναδρομή φορά γύρω από τον αντίστοιχο πλανήτη.
Η διάρκεια της περιστροφής, στους λεγόμενους «κανονικούς» δορυφόρους, είναι ίση με τον χρόνο περιφοράς του δορυφόρου γύρω από τον πλανήτη. Δηλαδή, όπως ακριβώς και η Σελήνη, παρουσιάζουν προς τον πλανήτη πάντοτε την ίδια όψη. Μοναδική γνωστή εξαίρεση «κανονικού» δορυφόρου που ωστόσο η διάρκεια περιστροφής διαφέρει είναι ο Υπερίωνας του Κρόνου. Υπάρχουν λόγοι να πιστεύουμε ότι μερικοί από τους δορυφόρους των μεγάλων πλανητών (εκείνοι που βρίσκονται συνήθως μακριά από τον πλανήτη) είναι ουράνια σώματα που συνελήφθησαν οπό τον πλανήτη και υποχρεώθηκαν να στρέφονται γύρω του. Για ορισμένους από τους μη-κανονικούς και μακρινούς δορυφόρους έχει παρατηρηθεί ότι ο χρόνος περιστροφής και ο χρόνος περιφοράς διαφέρουν κατά πολύ.

Οι «σύντροφοι»

Για την ύπαρξη δορυφόρων στον απέραντο χώρο του Διαστήματος δεν μπορεί να γίνει καμία υπόθεση. Τα όρια των γνώσεων μας περιορίζονται σε ορισμένα σώματα, κυρίως σκιερά, που επηρεάζουν την θέση και την λαμπρότητα κάποιων αστέρων. Σε αυτά δόθηκε η ονομασία σύντροφοι γιατί η φύση τους είναι διάφορη από την φύση των πλανητών και των δορυφόρων.
Ειδικό ερασιτεχνικό πρωτάθλημα ποδοσφαίρου 2000

Τρόπος Διεξαγωγής

Συμμετείχαν συνολικά 54 σύλλογοι από τις 51, τότε, ενώσεις καθώς οι τρεις αρχαιότερες ΕΠΣ (Αθηνών, Πειραιά, Μακεδονίας) είχαν από δυο εκπροσώπους. Οι σύλλογοι χωρίστηκαν σε 9 ομίλους των έξι. Οι αγώνες ήταν μονοί και διεξήχθησαν σε ουδέτερες έδρες το διάστημα από 21 Μαΐου ως 4 Ιουνίου 2000 και την άνοδο θα κέρδιζαν οι δυο πρώτοι κάθε ομίλου. Στον 7ο όμιλο  χρειάστηκε επιπλέον αγώνας μπαράζ για την ανάδειξη της ομάδας που θα έπαιρνε την 2η θέση και την άνοδο. Το επιπλέον μπαράζ έγινε στις 11 Ιουνίου 2000,όταν και ολοκληρώθηκε συνολικά η διαδικασία.